Folketing
2006-11-16

Det er sket efter anmodning fra bestyrelsen, og så videreekspederer jeg det, og Finansudvalget har sagt ja. Så det er der muligheder for. Men jeg må sige, som jeg også tror en af ordførerne kom ind på, at vi ikke har fået anmodninger om f.eks. sådan en model, som hr. Jesper Langballe spurgte til. Så var der nogle, der var utrygge ved den udvikling, der sker og er på vej og i det hele taget er dagligdag på vores universiteter, og sagde, at det var så og så skidt. Hr. Morten Homann var også inde på det. Der vil jeg gerne sige, at det ikke er den oplevelse, jeg har. Når hr. Jesper Langballe foreslår, at jeg holder møde med rektorer og bestyrelsesformænd for ligesom at føle dem på tænderne med hensyn til her problemstilling, kan jeg sige, at vi løbende holder møder både med rektorer og bestyrelsesformænd. Jeg holder også møder med de studerende og har lige akkurat inviteret dem til en ny drøftelse her efter nytår for at høre, hvordan og hvorledes man oplever det på universiteterne.